钦定古今图书集成/方舆汇编/边裔典/第078卷 > 宋
## 钦定古今图书集成/方舆汇编/边裔典/第078卷 > 宋

### 太祖开宝元年大食国遣使朝贡

按《宋史太祖本纪》，开宝元年冬十二月，大食国遣使
贡方物。按《大食传》，“大食国本波斯之别种。隋大业
中，波斯有桀黠者，探穴得文石，以为瑞，乃纠合其众，
剽略资货，聚徒浸盛，遂自立为王，据有波斯国之西
境。唐永徽以后，屡来朝贡。其王盆尼末换之前，谓之
白衣大食，阿蒲罗拔之后，谓之黑衣大食。乾德四年，
僧”行勤游西域，因赐其王书以招怀之。开宝元年，遣
使来朝贡。

开宝四年，大食国贡方物。

按《宋史太祖本纪》，不载。　按《大食传》，四年又贡方物，
以其使李诃末为怀化将军，特以金花五色绫纸写
官告以赐。是年，本国及占城门婆又致礼物于李煜，
煜不敢受，遣使来上，因诏自今勿以为献开宝六年春三月，大食国遣使来献。

按：《宋史太祖本纪》云云。

开宝七年冬十一月，大食国遣使献方物。

按《宋史太祖本纪》云云。　按《大食传》。七年。国王诃黎
拂。又遣使不啰海。以方物来贡。

开宝八年春三月，大食国遣使来献。

按：《宋史太祖本纪》云云。

开宝九年夏四月，大食国王诃黎拂遣使蒲希密来
献方物。

按：《宋史太祖本纪》云云。

### 太宗太平兴国二年夏四月大食国遣使来贡

按《宋史太宗本纪》云云。　按《大食传》：“太平兴国二年。
遣使蒲思那、副使摩诃末、判官蒲啰等贡方物。其从
者目深体黑，谓之昆仑奴。”诏赐其使袭衣器币，从者
缣帛有差。

太平兴国四年，大食国复有朝贡使至。

按《宋史太宗本纪》不载　按《大食传》云云。

### 雍熙元年大食国人花茶来献方物

按《宋史太宗本纪》不载。　按《大食传》：“雍熙元年，国人
花茶来献花锦、越诺、拣香、白龙脑、白沙糖、蔷薇水、琉
璃器。”

### 淳化四年大食国副酋长李亚勿来贡

按《宋史太宗本纪》不载　按《大食传》：淳化四年，又遣
其副酋长李亚勿来贡。其国舶主蒲希密至南海，以
老病不能诣阙，乃以方物付亚勿来献。其表曰：“大食
舶主臣蒲希密上言，众星垂象，回拱于北辰；百谷疏
源，委输于东海。属有道之柔远，罄无外以宅心。㐲惟
皇帝陛下，德合二仪，明齐七政，仁宥万国，光被四夷。
赓”歌洽《击壤》之民，重译走奉珍之贡。臣顾惟殊俗，景
慕中区，早倾向日之心，颇郁朝天之愿。昨在本国，曾
得广州番长寄书，招谕令入京贡奉，盛称皇帝圣德，
布宽大之泽。诏下广南，宠绥蕃商，阜通远物。臣遂乘
海舶，爰率《土毛》，涉历龙王之宫，瞻望天帝之境，庶遵
元化，以慰宿心。今则虽届五羊之城，犹“赊双凤之阙。
自念衰老，病不能兴，遐想金门，心目俱断。今遇李亚
勿来贡，谨备蕃锦药物，附以上献。臣希密凡进象牙
五十株，乳香千八百斤，宾铁七百斤，红丝吉贝一段，
五色杂花蕃锦四段，白越诺二段，都爹一，琉璃瓶无
名异一块，蔷薇水百瓶。”诏赐希密《敕书》、锦袍、银器、束
帛等以答之。

淳化五年三月，大食国王遣使来贡。

按：《宋史太宗本纪》云云。

### 至道元年大食国来献

按《宋史太宗本纪》，不载　按《大食传》：至道元年，其国
舶主蒲押陁黎赍蒲希密表来献白龙脑一百两，腽
肭脐五十对，龙盐一银合，眼药二十小琉璃瓶，白沙
糖三琉璃瓮，千年枣、舶上五味子各六琉璃瓶，舶上
褊桃一琉璃瓶，蔷薇水二十琉璃瓶，乳香山子一坐，
蕃锦二段，驼毛褥面三段，白越诺三段。引对于崇政
殿，译者代奏云：“父蒲希密因缘射利，泛舶至广州，迨
今五稔未归。母令臣远来寻访，访至广州见之，具言：
前岁蒙皇帝圣恩，降敕书，赐以法锦袍、紫绫缠头、间
涂金银凤瓶一对，绫绢二十匹。今令臣奉章来谢，以
方物致贡。”太宗因问其国，对云：“与大秦国相邻，为其
统属。今本国所管之民才及数千，有都”城介山海间，
又问其山泽所出，对云：“惟犀象香药。”问犀象以何法
可取，对云：“象用象媒诱至，渐以大绳羁縻之耳。犀则
使人升大树，操弓矢，伺其至，射而杀之。其小者不用
弓矢，可以捕获。”上赐以袭衣、冠带、被褥等物，令阁门
宴犒讫，就馆延留数月遣回。降诏答赐蒲希密黄金，
准其所贡之直。

至道三年二月，大食宾、同陇国并来贡。

按：《宋史太宗本纪》云云。

### 真宗咸平二年六月大食国遣使来贡

按《宋史真宗本纪》云云。　按《大食传》。咸平二年。又遣
判官文戌至。

咸平三年，大食国来贡。

按《宋史真宗本纪》云云　按《大食传》。咸平三年。舶主
陁婆离遣使穆吉来贡，吉。还，赐陁婆离诏书，并
器服、鞍马。

咸平六年，大食入贡。

按《宋史真宗本纪》云云。　按《大食传》：咸平六年，又遣
使婆罗钦三摩尼等来贡方物。摩尼等对于崇政殿，
持真珠以进，自云“离国日，诚愿得瞻威颜，即献此，乞
不给回赐。”真宗不欲违其意，俟其还，优加恩赉。

### 景德元年大食国来贡

按《宋史真宗本纪》云云。　按《大食传》。景德元年。又遣
使来。时与三佛齐、蒲端国使并在京师。会上元观灯。
皆赐钱。纵其宴饮。其秋蕃客蒲加心至。

景德四年，大食来贡。

按《宋史真宗本纪》云云　按《大食传》。景德四年。又遣使同占城使来。优加馆饩之礼。许遍至苑囿寺观游
览。

### 大中祥符元年大食来贡

按《宋史真宗本纪》云云。　按《大食传》：“大中祥符元年
十月，车驾东封，舶主陁婆离上言，愿执方物赴泰山，
从之。”又“舶主李亚勿遣使麻勿来献玉圭，并优赐器
币袍带，并赐国主银饰绳床、水罐、器械、旗帜、鞍勒马
等。”

大中祥符四年二月，大食来贡。

按《宋史真宗本纪》云云，　按《大食传》：“大中祥符四年，
祀汾阴，又遣归德将军陁罗离进瓶香、象牙、琥珀、无
名异、绣丝、红丝、碧黄绵、细越诺、红驼毛、间金线璧衣、
碧白琉璃酒器、蔷薇水、千年枣等。诏令陪位，礼成，并
赐冠带服物。”

大中祥符五年。赐大食国人无西忽卢华锦袍银带
按《宋史真宗本纪》。不载　按《大食传》。大中祥符五年。
广州言“大食国人无西忽卢华百三十岁。耳有重轮。
貌甚伟异。自言远慕皇化。附古逻国舶舡而来。”诏就
赐锦袍银带。加束帛。

### 天禧三年大食遣使来贡

按《宋史真宗本纪》：“天禧三年五月丁巳，大食国来贡。”

按《大食传》：“天禧三年，遣使蒲麻勿陁婆离，副使蒲”

加心等来贡。

### 仁宗天圣元年大食入贡诏自今贡道由广州

按《宋史仁宗本纪》，不载。　按《大食传》：“先是其入贡路
由沙州涉夏国，抵秦州。乾兴初，赵德明请道其国中，
不许。至天圣元年来贡，恐为西人钞略，乃诏自今取
海路由广州至京师。”

### 嘉祐 年以大食首领为武宁司阶

按《宋史仁宗本纪》不载。　按《大食传》：“至和嘉祐间，四
贡方物，最后以其首领蒲沙乙为武宁司阶。”

### 神宗熙宁 年大食献银助修广州城不许

按《宋史神宗本纪》不载。　按《大食传》：“熙宁中，其使辛
押陁罗乞统察蕃长司公事，诏广州裁度，又进银钱
助修广州城，不许。”

熙宁六年，诏授大食国王男“麻勿为郎将。”

按《宋史神宗本纪》，“熙宁六年秋七月，大食来贡”按
《大食传》：“熙宁六年，都蕃首保顺郎将蒲陁婆离慈表
令男麻勿奉贡物，乞以自代，而求为将军。诏但授麻
勿郎将。”其国部属各异名，故有勿巡，有陁婆离，有俞
卢和地，有麻啰跋等国，然皆冠以大食。勿巡所贡，又
有龙脑、兜罗锦、球锦、襈蕃花簟。陁婆有金饰寿带、连
环、臂钩、数珠之属。

### 徽宗政和 年以大食入贡押伴官强市货物不偿诏置狱推治

按《宋史徽宗本纪》不载。　按《大食传》：“政和中，横州士
曹蔡蒙休押伴其使入都，沿道故滞留，强市其香药，
不偿直。事闻，诏提点刑狱置狱推治。因诏自今蕃夷
入贡，并选承务郎以上清干官押伴，按程而行，无故
不得过一日，乞取贾市者论以自盗”云。其国在泉州
西北，舟行四十馀日至蓝里。次年乘风颿，又六十馀
日始达其国。地雄壮广袤，民俗侈丽，甲于诸蕃。天气
多寒。其王锦衣玉带，蹑金履，朔望冠百宝纯金冠。其
居以码碯为柱，绿甘为壁，水晶为瓦，碌石为砖，活石
为灰，帷幕用百花锦。官有丞相、太尉，各领兵马二万
馀人，马高七尺，士卒骁勇。民居屋宇略与中国同。市
肆多金银绫锦，工匠技术，咸精其能。

### 高宗建炎三年大食贡宝玉珠贝诏张浚却之

按《宋史高宗本纪》，不载　按《大食传》：建炎三年，遣使
奉宝玉珠贝入贡。帝谓侍臣曰：“大观宣和间，茶马之
政废，故武备不修，致金人乱华，危亡不绝如线。今复
捐数十万缗以易无用之珠玉，曷若惜财以养战士？”
诏张浚却之，优赐以答远人之意。

### 绍兴元年大食入贡

按《宋史高宗本纪》不载。　按《大食传》：“绍兴元年，复遣
使贡文犀、象齿，朝廷亦加厚赐与，而不贪其利。故远
人怀之，而贡赋不绝。”